CELEX: 32022D0551
Language: sl
Date: 2022-04-04 00:00:00
Title: Izvedbeni sklep Komisije (EU) 2022/551 z dne 4. aprila 2022 o spremembi Izvedbenega sklepa (EU) 2021/85 o enakovrednosti regulativnega okvira Združenih držav Amerike za centralne nasprotne stranke, ki imajo dovoljenje ameriške komisije za vrednostne papirje in borzo in so pod njenim nadzorom, zahtevam iz Uredbe (EU) št. 648/2012 Evropskega parlamenta in Sveta (Besedilo velja za EGP)

6.4.2022   
               
               
                  SL
               
               
                  Uradni list Evropske unije
               
               
                  L 107/82
               
            
         IZVEDBENI SKLEP KOMISIJE (EU) 2022/551
         z dne 4. aprila 2022
         o spremembi Izvedbenega sklepa (EU) 2021/85 o enakovrednosti regulativnega okvira Združenih držav Amerike za centralne nasprotne stranke, ki imajo dovoljenje ameriške komisije za vrednostne papirje in borzo in so pod njenim nadzorom, zahtevam iz Uredbe (EU) št. 648/2012 Evropskega parlamenta in Sveta
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (1) ter zlasti člena 25(6) Uredbe,
         ob upoštevanju naslednjega:
         
                     (1)
                  
                  
                     Izvedbeni sklep Komisije (EU) 2021/85 (2) določa, da se pravne in nadzorne ureditve Združenih držav Amerike (v nadaljnjem besedilu: ZDA) za centralne nasprotne stranke (v nadaljnjem besedilu: CNS), ki so pod nadzorom ameriške komisije za vrednostne papirje in borzo (v nadaljnjem besedilu: SEC) ter ki morajo izpolnjevati pravila, ki se uporabljajo za zajete klirinške agencije, in za katere se uporablja strožji okvir iz pravila 17Ad-22(e) SEC (v nadaljnjem besedilu: CNS, ki so opredeljene kot zajete klirinške agencije), štejejo za enakovredne zahtevam iz Uredbe (EU) št. 648/2012, če notranja pravila in postopki takih CNS vključujejo posebne ukrepe za obvladovanje tveganj, ki zagotavljajo, da se začetno kritje izračuna in pobere na podlagi parametrov iz člena 1 navedenega izvedbenega sklepa.
                  
               
                     (2)
                  
                  
                     Vendar Komisija pri sprejetju Izvedbenega sklepa (EU) 2021/85 ni ocenila, ali morajo CNS, ki so opredeljene kot zajete klirinške agencije, izpolnjevati pravno zavezujoče zahteve, ki so enakovredne zahtevam iz naslova IV Uredbe (EU) št. 648/2012 v zvezi z vrednostnimi papirji, zavarovanimi s hipoteko, ki jih izdajo ali zanje jamčijo državno podprte agencije Federal National Mortgage Association („Fannie Mae“), Federal Home Loan Mortgage Corporation („Freddie Mac“) ali Government National Mortgage Association („Ginnie Mae“) ter s katerimi se trguje na podlagi poznejše objave kritnega premoženja (v nadaljnjem besedilu: TBA). TBA v Uniji ne obstajajo. Gre za terminske produkte ali produkte z odloženo izročitvijo, ki so v skladu s pravili in razlago komisije za trgovanje z blagovnimi terminskimi pogodbami in SEC izključeni iz opredelitve „zamenjave“ in „zamenjave, ki temelji na vrednostnih papirjih“ (3). Poleg tega trgovanje s TBA poteka izključno dvostransko in v manjši meri prek posredniških platform med trgovci. Da bi se veljavne pravne in nadzorne ureditve v ZDA v zvezi s centralnim kliringom TBA štele za enakovredne zahtevam iz naslova IV Uredbe (EU) št. 648/2012, bi morale imeti v veliki meri učinke, ki so enakovredni učinkom v zvezi z regulativnimi cilji, ki jih dosegajo te pravne in nadzorne ureditve. Namen ocene enakovrednosti je torej preveriti, ali pravne in nadzorne ureditve ZDA zagotavljajo, da CNS, ki opravljajo kliring TBA, klirinških članov ali mest trgovanja s sedežem v Uniji ne izpostavljajo višji stopnji tveganja, kot je stopnja tveganja, ki bi ji bili ti klirinški člani ali mesta trgovanja izpostavljeni s strani CNS z dovoljenjem v Uniji, posledično pa ne pomenijo nesprejemljivih stopenj sistemskega tveganja v Uniji.
                  
               
                     (3)
                  
                  
                     Osnovna pravila, ki se uporabljajo za CNS, ki so opredeljene kot zajete klirinške agencije, so določena v oddelku 3(a)(23) in oddelku 17A Zakona o borzi vrednostnih papirjev iz leta 1934 (v nadaljnjem besedilu: zakon o borzi), naslovih VII in VIII Zakona o Dodd-Frankovi reformi Wall Streeta in varstvu potrošnikov iz leta 2010 (v nadaljnjem besedilu: Dodd-Frankov zakon) ter predpisih, ki jih je na njuni podlagi sprejela SEC, zlasti pravilu 17Ad-22 (v nadaljnjem besedilu: osnovna pravila). Vendar ta osnovna pravila ne določajo najkrajšega obdobja za unovčenje za izračun in pobiranje začetnega kritja. Pri TBA se kritja izračunajo na podlagi tridnevnega obdobja za unovčenje. Slednje upošteva visoko likvidnost trga s TBA, ki je drugi največji trg s stalnim donosom v ZDA, in temelji na modelu kritja, pripravljenem za zagotovitev, da kritje krije potencialno izpostavljenost, ki se lahko po ocenah CNS pojavi do varovanja ali likvidacije pozicij udeleženca, ki ne izpolnjuje obveznosti. Model kritja uporablja obdobje zajema podatkov, ki upošteva zadnjih deset let in, kjer je ustrezno, obdobja izjemnih tržnih razmer zunaj tega desetletnega okvira, da se zagotovi, da se vedno upoštevajo obdobja izjemnih tržnih razmer. Pravila in postopki za izračun kritij za TBA temeljijo na pristopu, ki je podoben pravilom iz naslova IV Uredbe (EU) št. 648/2012. Na podlagi ocene učinka teh pravil in postopkov ter njihove ustreznosti za zmanjšanje tveganj, ki so jim lahko izpostavljeni klirinški člani in mesta trgovanja s sedežem v Uniji, se ta pravila in postopki lahko štejejo za enakovredne zahtevam iz naslova IV Uredbe (EU) št. 648/2012, kot so opredeljene v členu 26(1) Delegirane uredbe Komisije (EU) št. 153/2013 (4). V skladu z navedeno določbo mora CNS upoštevati najkrajše obdobje za unovčenje, ki je dva dni za pogodbe o izvedenih finančnih instrumentih, ki niso OTC, in pet dni za pogodbe o izvedenih finančnih instrumentih OTC, pri čemer se kritje običajno pobere na neto osnovi.
                  
               
                     (4)
                  
                  
                     Poleg tega mora v skladu s členom 28(1) Delegirane uredbe (EU) št. 153/2013 CNS uporabljati vsaj enega od treh ukrepov za omejevanje procikličnosti, da se zagotovi, da se začetno kritje v stabilnih gospodarskih razmerah ne zniža preveč in da ne pride do nenadnega zvišanja v obdobjih izjemnih razmer. Taki ukrepi zagotavljajo stabilna in konzervativna kritja. Osnovna pravila ne vsebujejo take posebne zahteve za TBA. Vendar imajo CNS, ki opravljajo kliring TBA, vzpostavljena notranja pravila in postopke za omejevanje procikličnih učinkov. Zato imajo zavezujoča notranja pravila in postopki CNS v veliki meri učinke, ki so enakovredni učinkom pravil Unije o omejevanju procikličnosti za TBA.
                  
               
                     (5)
                  
                  
                     Pravne in nadzorne ureditve ZDA glede TBA, ki se uporabljajo za CNS, ki so opredeljene kot zajete klirinške agencije, bi bilo zato treba šteti za enakovredne pravilom Unije, če zavezujoča notranja pravila in postopki CNS, ki opravlja kliring TBA in zaprosi za priznanje, izpolnjujejo nekatere zahteve v zvezi z obvladovanjem tveganj. CNS bi morala zlasti izračunati in pobrati začetno kritje za TBA na podlagi tridnevnega obdobja za unovčenje in na neto osnovi. Poleg tega bi morala v zvezi s TBA uporabljati ukrepe za omejevanje procikličnosti, ki so glede zagotavljanja stabilnih in konzervativnih kritij enakovredni kateremu koli od treh ukrepov iz člena 28(1) Delegirane uredbe (EU) št. 153/2013.
                  
               
                     (6)
                  
                  
                     Komisija ugotavlja, da je treba pravne in nadzorne ureditve SEC za TBA, ki se uporabljajo za CNS, ki so opredeljene kot zajete klirinške agencije, in ki vključujejo zahteve, določene v osnovnih pravilih ter zavezujočih notranjih pravilih in postopkih CNS, ki so opredeljene kot zajete klirinške agencije, šteti za pravno zavezujoče zahteve, ki so enakovredne zahtevam iz naslova IV Uredbe (EU) št. 648/2012, kot so opredeljene v Delegirani uredbi (EU) št. 153/2013, če navedene ureditve izpolnjujejo nekatere zahteve v zvezi z obvladovanjem tveganj.
                  
               
                     (7)
                  
                  
                     Da bi lahko Evropski organ za vrednostne papirje in trge (ESMA) priznal CNS, ki opravljajo kliring TBA, bi morale slednje izpolnjevati pravila, ki se uporabljajo za CNS, ki so opredeljene kot zajete klirinške agencije, in pravno zavezujoče zahteve, ki izpolnjujejo nekatere standarde v zvezi z obvladovanjem tveganj. ESMA bi moral v skladu s členom 25(2), točka (b), Uredbe (EU) št. 648/2012 preveriti, da so ti standardi v zvezi z obvladovanjem tveganj del notranjih pravil in postopkov katere koli CNS, ki opravlja kliring TBA ter ki je pod nadzorom SEC in zaprosi za priznanje v Uniji. ESMA bi moral zlasti preveriti, ali CNS uporablja tridnevno obdobje za unovčenje v zvezi s TBA na neto osnovi ter ukrepe za omejevanje procikličnosti, ki so glede zagotavljanja stabilnih in konservativnih kritij enakovredni kateremu koli od treh ukrepov iz člena 28(1) Delegirane uredbe (EU) št. 153/2013.
                  
               
                     (8)
                  
                  
                     Izvedbeni sklep (EU) 2021/85 bi bilo zato treba ustrezno spremeniti.
                  
               
                     (9)
                  
                  
                     Za zagotovitev, da lahko ESMA nemudoma začne postopek za priznanje CNS, ki opravljajo kliring TBA, bi moral ta sklep začeti veljati čim prej.
                  
               
                     (10)
                  
                  
                     Ukrepi iz tega sklepa so v skladu z mnenjem Evropskega odbora za vrednostne papirje –
                  
               SPREJELA NASLEDNJI SKLEP:
         
            Člen 1
            Člen 1 Izvedbenega sklepa (EU) 2021/85 se spremeni:
            
                        (1)
                     
                     
                        točka (c) se nadomesti z naslednjim:
                        
                                    „(c)
                                 
                                 
                                    v primeru vrednostnih papirjev, zavarovanih s hipoteko, s katerimi se trguje na podlagi poznejše objave kritnega premoženja, tridnevnega obdobja za unovčenje, izračunano na neto osnovi;“;
                                 
                              
                  
                        (2)
                     
                     
                        doda se naslednja točka (d):
                        
                                    „(d)
                                 
                                 
                                    v primeru pogodb iz točk (a), (b) in (c), ukrepov za omejevanje procikličnosti, ki so enakovredni vsaj enemu od naslednjega:
                                    
                                                (i)
                                             
                                             
                                                ukrepom, pri katerih se uporabi rezerva za kritja, enaka vsaj 25 % izračunanih kritij, ki jo centralna nasprotna stranka lahko začasno črpa v obdobjih, ko izračunane zahteve po kritju pomembno rastejo;
                                             
                                          
                                                (ii)
                                             
                                             
                                                ukrepom, ki primerom izjemnih situacij v obdobju zajema podatkov pripiše najmanj ponder 25 %;
                                             
                                          
                                                (iii)
                                             
                                             
                                                ukrepom, ki zagotavljajo, da zahteve po kritju niso nižje od tistih, ki bi se izračunale ob uporabi nestanovitnosti, ocenjene v 10-letnem obdobju zajema podatkov.“.
                                             
                                          
                              
                  
         
            Člen 2
            Ta sklep začne veljati dan po objavi v Uradnem listu Evropske unije.
         
         
            V Bruslju, 4. aprila 2022
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 201, 27.7.2012, str. 1.
         
            (2)  Izvedbeni sklep Komisije (EU) 2021/85 z dne 27. januarja 2021 o enakovrednosti regulativnega okvira Združenih držav Amerike za centralne nasprotne stranke, ki imajo dovoljenje ameriške komisije za vrednostne papirje in borzo in so pod njenim nadzorom, zahtevam iz Uredbe (EU) št. 648/2012 Evropskega parlamenta in Sveta (UL L 29, 28.1.2021, str. 27).
         
            (3)  U.S Federal Register, Vol. 77 No. 156, 13 August 2012, Part II Commodity Futures Trading Commission 17 CFR Part 1, Securities and Exchange Commission, 17 CFR Parts 230, 240 and 241 Further Definition of "Swap,""Security-Based Swap," and "Security-Based Swap Agreement"; Mixed Swaps; Security-Based Swap Agreement Recordkeeping; Final Rule.
         
            (4)  Delegirana uredba Komisije (EU) št. 153/2013 z dne 19. decembra 2012 o dopolnitvi Uredbe (EU) št. 648/2012 Evropskega parlamenta in Sveta v zvezi z regulativnimi tehničnimi standardi glede zahtev za centralne nasprotne stranke (UL L 52, 23.2.2013, str. 41).